༅། ། འཆི་མེད་རང་གཟུངས་སུ་གྲགས་པ་སྒྲ་མི་སྙན་གྱི་ཚེ་སྒྲུབ་ཟབ་མོའི་རྗེས་གནང་བྱ་ཚུལ་བཞུགས་སོ། ། རིང་བརྒྱུད། ༄༅༅། ། ན་མོ་ཨཱ་ཡུ་རྡེ་བཱ་ཡ། བུམ་པ་དང་གཏོར་མ་སོགས་སྤྱི་ལྟར་བཤམས་ལ། སྐྱབས་འགྲོ་སེམས་བསྐྱེད་ཚད་མེད་བཞི་བསྒོམ། སྭ་བྷཱ་ཝས་སྦྱང་། སྟོང་པའི་ངང་ལས་པྃ་ལས་པདྨ་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་ཧྲཱིཿལས་འོད་འཕྲོས་དོན་གཉིས་བྱས། ཚུར་འདུས་ཡོངས་སུ་གྱུར་པ་ལས། བཅོམ་ལྡན་འདས་ཚེ་དང་ཡེ་ཤེས་དཔག་ཏུ་མེད་པ་སྐུ་མདོག་པདྨ་རཱ་ག་ལྟར་དམར་ཞིང་དངས་པ། ལོ་བཅུ་དྲུག་ལོན་པའི་ན་ཚོད་དང་འཛུམ་ཞིང་ཞ་ིབ་ཡིད་དུ་འོང་བ། ཞལ་གཅིག་ཕྱག་གཉིས་ཐལ་མོ་སྦྱར་བའི་བར་ན་བཻཌཱུརྻའི་ལྷུང་བཟེད་བདུད་རྩིས་གང་བ་བསྣམས་པ། ཞབས་གཉིས་མཉམ་པའི་སྟབས་ཀྱིས་བཞེངས་པ། དབུ་སྐྲ་བུང་བ་ལྟར་གནག་པའི་རལ་པ་ཕྱེད་ཐོར་ཅོག་གི་ཚུལ་དུ་སྤྱི་བོར་བཅིངས་ཤིང་། ལྷག་མ་ལན་བུར་གྱུར་པས་རྟིང་པའི་བར་དུ་སླེབ་པ། རིན་པོ་ཆེའི་རྒྱན་དང་དར་སྣ་ཚོགས་ཀྱི་ཤམ་ཐབས་གསོལ་བ། དེའི་སྤྱི་བོར་ཨོཾ། མགྲིན་པར་ཨཱཿཐུགས་ཀར་ཧཱུྃ། ཐུགས་ཀའི་ཧཱུྃ་གི་འོད་ཟེར་གྱིས་རང་འདྲའི་ཡེ་ཤེས་པ་སྤྱན་དྲངས། ཛཿཧཱུྃ་བྃ་ཧོཿགཉིས་སུ་མེད་པར་གྱུར། སླར་ཡང་ཐུགས་ཀའི་ཧཱུྃ་ལས་འོད་འཕྲོས་དབང་གི་ལྷ་སྤྱན་དྲངས། སྤྱི་བོ་ནས་དབང་བསྐུར། སྐུ་གང་། དྲི་མ་དག། ཆུའི་ལྷག་མ་སྤྱི་བོར་ལུད་པ་ལས་འོད་དཔག་མེད་ཀྱིས་དབུར་བརྒྱན་པར་གྱུར། ཨོཾ་སརྦ་ཏ་ཐཱ་ག་ཏ་ཨ་པ་རི་མི་ཏ་ཨཱ་ཡུརྫྙཱ་ན་ཨརྑྷཾ་སོགས་ཀྱིས་མཆོད། ། འཇིག་རྟེན་འདྲེན་པའི་གཙོ་བོ་ཚེ་དཔག་མེད། ། དུས་མིན་འཆི་བ་མ་ལུས་འཇོམས་མཛད་པ། ། མགོན་མེད་སྡུག་བསྔལ་གྱུར་པ་རྣམས་ཀྱི་སྐྱབས། ། སངས་རྒྱས་ཚེ་དཔག་མེད་ལ་ཕྱག་འཚལ་ལོ། ། གཟུངས་རིང་ ཨ་མཱ་ར་ཎི། ཐུང་བཟླ། འདོད་དོན་གསོལ་འདེབས་བྱ། བདག་བསྐྱེད་ལྟར་མདུན་བསྐྱེད་བསྒྲུབ། བུམ་བཟླས་བྱ། སློབ་མ་རྣམས་ཁྲུས་བྱས། མེ་ཏོག་བཀྱེ་བསྡུ། མཎྜལ་ཕུལ། ། ཀུན་མཁྱེན་ཡེ་ཤེས་སོགས་ཚར་གསུམ། ། དཀོན་མཆོག་གསུམ་ལ་སོགས་ཚར་གསུམ། སློབ་མ་ལྷར་བསྐྱེད། རྗེས་གནང་ལ། བླ་མ་ལྷ་ལ་མོས་གུས་བྱས་པས། ཨོཾ་བཛྲ་ཨཱ་ཡུ་ཥེ། ས་ར་ཧེ། ཤྭ་ར་རེ། ཀ་ར་རེ་ཧཱུྃ། ཞེས་ལན་གསུམ་གྱིས་གསོལ་བ་འདེབས། བླ་མའི་ཐུགས་ཀ་ནས་འོད་འཕྲོས་མདུན་བསྐྱེད་ཀྱི་ཐུགས་ཀར་ཕོག། དེའི་སྤྱི་བོ་ལས་འོད་ཟེར་དཀར་པོ་བྱུང་། རང་གི་སྤྱི་བོར་ཐིམ་པས་ལུས་ཐམས་ཅད་གང་། ལུས་ཀྱི་སྡིག་སྒྲིབ་སྦྱངས། འཆི་མེད་ཚེའི་དངོས་གྲུབ་ཐོབ་པའི་མོས་པ་བྱ། མགྲིན་པ་ལས་འོད་ཟེར་དམར་པོ་བྱུང་། རང་གི་མགྲིན་པར་ཐིམ་པས་ངག་གི་སྡིག་སྒྲིབ་དག། འཆི་མེད་སོགས། ཐུགས་ཀ་ནས་འོད་ཟེར་སྔོན་པོ་བྱུང་། རང་གི་སྙིང་གར་ཐིམ་པས་ཡིད་ཀྱི་སྡིག་སྒྲིབ་དག་སོགས། སླར་ཡང་མདུན་བསྐྱེད་ཀྱི་ཐུགས་ཀ་ནས་འོད་འཕྲོས། ཕྱོགས་བཅུའི་རྒྱལ་བ་ཐམས་ཅད་ཀྱི་བྱིན་རླབས་དང་། བདེ་བ་ཅན་ནས་རྒྱལ་བ་ཚེ་དཔག་མེད་ཀྱི་ཚེའི་དངོས་གྲུབ་ཐམས་ཅད་ཚེ་དཔག་མེད་པའི་རྣམ་པར་སྤྱན་དྲངས་རང་ལ་ཐིམ་པར་གྱུར། སྔགས་བརྗོད། བུམ་དབང་བསྐུར། བདག་བསྐྱེད་ལྟར་དབང་བསྐུར་རྒྱས་གདབ་བྱ། བླ་མ་ལྷའི་ཐུགས་ཀ་ནས་སྔགས་ཕྲེང་མར་མེ་གཅིག་ལས་གཉིས་ཆད་ཀྱི་ཚུལ་དུ་བྱུང་། རང་གི་སྙིང་གའི་སྔགས་ཕྲེང་ལ་ཐིམ་པའི་མོས་པས་ལན་གསུམ་རྗེས་ཟློས་བྱ། མཐར་འོད་འཕྲོས། སྣོད་བཅུད་ཐམས་ཅད་རང་ལུས་སྔགས་ཕྲེང་ཧཱུྃ་དང་། ཐིག་ལེ་ནཱ་དའི་བར་དུ་རིམ་བཞིན་བསྟིམས་ཏེ་སྟོང་ཉིད་ཀྱི་ངང་ལ་མཉམ་པར་བཞག། རྗེས་དམ་ཚིག་ཁས་བླང་སོགས་འདྲའོ། ། སླར་མདུན་བསྐྱེད་ལ་མཆོད་བསྟོད་གཏོར་མ་འབུལ། དགེ་རྩ་བསྔོ། བཟོད་གསོལ། གཤེགས་གསོལ་སོགས་བྱའོ། ། སྒྲ་མི་སྙན་གྱི་ཚེ་དཔག་ཏུ་མེད་པའི་སྒྲུབ་ཐབས་དབང་ཆོག་དང་བཅས་པའི་ལེའུ་ཚན་ནོ། ། སརྦཱ་ཡུརྫྙཱ་ན་པུཥྚིཾ་ཀུ་རུ་མངྒ་ལཾ་བྷ་བ་ཏུ། ། ། ། ཡིག་རྒྱག་པ། བཀྲ་ཤིས་ལྷ་མོ། །
ཡིག་རྒྱག་པ། ༠
སྦྲགས་བསྡུར་པ། ཚེ་ཀྲུག་ནས། ཞུ་དག་དང་ཞུ་བཙུད་ཨོ་རྒྱན་ཚེ་རིང་གིས་བྱས།

བསྒྲུ་ཐབས་ཀུན་བཏུས། ཀ༽ 112
珠Öé他Ëû-1-(12).doc